
8272 Szentjakabfa, Fő u. 37.
Szám: SZJ/295-2/2024. 

J E G Y Z Ő K Ö N Y V

Készült:
Szentjakabfa Község Önkormányzata Képviselő-testülete 2024. november 27-én 16.00 órakor megtartott közmeghallgatásáról
Az ülés helye:
Faluház

(Szentjakabfa, Fő u. 37.)  

Jelen vannak:
Steierlein Imre
polgármester


Molnárné Titz Andrea
alpolgármester 


Cséri Zoltán




Hoffman Erika

 


Titz Zoltán 
képviselők 
Tanácskozási joggal megjelent:

Kocsis József 
r.főhadnagy, Balatonfüredi Rendőrkapitányság
dr. Varga Viktória 
jegyző, jegyzőkönyvvezető
érdeklődő állampolgárok
Steierlein Imre polgármester: Köszönti az ülésen megjelenteket. Megállapítja, hogy a képviselő-testület 5 fő jelenlétével határozatképes, a közmeghallgatást megnyitja. Javasolja, hogy a közmeghallgatáson a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.
NAPIREND 
1)
Beszámoló a település közbiztonsági helyzetéről

Előterjesztő: Steierlein Imre polgármester

2)
Tájékoztató Szentjakabfa Község Önkormányzata Képviselő-testületének 2024. évben végzett munkájáról és 2025. évi terveiről

Előterjesztő: Steierlein Imre polgármester

3)
A helyi környezet védelme 

Előterjesztő: Steierlein Imre polgármester

NAPIREND TÁRGYALÁSA
1)
Beszámoló a település közbiztonsági helyzetéről

Előterjesztő: Steierlein Imre polgármester

Steierlein Imre polgármester: Köszönti a rendőrkapitányság részéről megjelent Kocsis József főhadnagyot, és kéri, hogy tartsa meg a közbiztonsági beszámolót. 
Kocsis József r.főhadnagy: Köszönt mindenkit. Arról tud szerencsére beszámolni, hogy nincs miről beszámolni. Problémák nincsenek, Szentjakabfa egy nyugodt kis település. Bűncselekmény, szabálysértés, közlekedési baleset nem történt a településen. Köszöni a jó együttműködést.
Steierlein Imre polgármester: Köszönik a beszámolót.
2)
Tájékoztató Szentjakabfa Község Önkormányzata Képviselő-testületének 2024. évben végzett munkájáról és 2025. évi terveiről

Előterjesztő: Steierlein Imre polgármester

Steierlein Imre polgármester: 2024-ben lezajlódtak a helyhatósági választások, köszönik a bizalmat, hogy megválasztották őket. Megpróbálják a lehetőségekhez képest képviselni a település érdekeit, legalább azon a szinten, mint az elmúlt ciklusban. 2024. évben a közösen fenntartott intézmények által elvégzett feladatellátásra, mint a szociális étkeztetés, háziorvosi, fogorvosi, védőnői feladatok, közös hivatal és kirendeltség fenntartása, továbbá a Balatonfüredi Többcélú Társulás által ellátott feladatok – házi és jelzőrendszeres házi segítségnyújtás, gyermekjóléti szolgáltatás, belső ellenőrzés - kapcsán 3.827.473 Ft kiadás merült fel. A helyi adóknál el kell, hogy mondja, nem gondolták volna, hogy ilyen bevétel lesz a 2023-ban bevezetett iparűzési adóból. Október 31-ig 13.308.775 Ft folyt be, ebből kommunális adó 1.124.041 Ft, iparűzési adó: 11.384.622 Ft, idegenforgalmi adó: 770.800 Ft. Az éves állami támogatások várható összege: 20.437.548 Ft, ebből általános működési támogatás 9.930.653 Ft, szociális és falugondnoki támogatás 7.856.571 Ft, kulturális feladatok támogatása 2.650.324 Ft. A szociális tűzifa pályázati támogatásának összege 292.100 Ft. A kiadásokat, költekezést visszafogták a fejlesztések terén, hogy tartalékot tudjanak képezni a jövő évi tervek megvalósításához. Kisebb eszközbeszerzés volt csak, egy láncfűrész, talicska, permetező, szivattyú. Szintén önkormányzati saját forrásból kifizetésre került a rendezései terv utolsó részlete 63.500 Ft értékben. A Fő utca útkarbantartási, kátyúzási munkái összesen 495.300 Ft-ba kerültek. Bár nem az önkormányzat fenntartásában van az utca, muszáj volt megcsináltatni, hogy ne romoljon tovább az állaga. Valamennyit a közútkezelő is megcsinált, de lenne még mit javítani rajta. A közfoglalkoztatási programok segítségével 1 fő dolgozó foglalkoztatását finanszírozzák támogatásból. A falugondnoki szolgálat működése kapcsán október 31-ig összesen 5.301.815 Ft kiadás merült fel. A bérleti díjak kapcsán 2024. október 31-ig 999.000 Ft bevétel keletkezett. Az egyedi szennyvízkezelő berendezések üzemeltetéséhez 1.278.462 Ft-ot használtak fel, a díjakból 678.000 Ft folyt be eddig. A zöldterületek kezelése során 551.905 Ft került kifizetésre, a szentantalfai focicsapat támogatására 200.000 Ft-ot költött az önkormányzat, a közművelődés, könyvtár működtetése 2.316.645 Ft-ba került. Az önkormányzati magyar államkötvények állománya 8.200.000 Ft, az október végi záró pénzkészlet 18.144.485 Ft. A falugondnoki szolgálat működhetne intenzívebben is, ha nagyobb igény lenne rá, de ez nem a falugondokon múlik. A rendezvények szervezésében, megvalósításában a nemzetiségi önkormányzattal szorosan együttműködnek. A temetőkerítést rendbe tették, de van itt még munka, amit tavasszal befejeznek. A buszmegállóról sokat beszélgettek, de arra jutottak, hogy nem kéne toldozni-foltozni, mert nem éri meg, pár év múlva újra neki lehetne állni javítani. Hátha lesz pályázat és akkor normálisan meg lehet csinálni. A fenti kultúrház felújításához szintén pályázat kellene, mert anélkül nagy feladat nekik. Annak idején 84 millió Ft-os költségbecslés készült rá. A tetőt viszont az állagmegóvás miatt valószínűleg saját erőből kell majd megcsináltatni. Az utcán való parkolás örök téma, nem is nagyon mondana róla semmit. A víziközművagyont átadták, reméli, hogy a gördülő fejlesztési terv majd ad lehetőséget a javításra, mert még mindig folyamatosak a csőtörések. Elkészült és hatályba lépett az új helyi építési szabályzat, amit megpróbáltak jól csinálni, de sajnos sok beleszólásuk nem volt. Amit szerettek volna, azt nem engedték, mert a csicsói határtól 200 méteren belül van, így a falu alsó részén nem tudnak fejleszteni semmit. A 2025-ös évről annyit tud mondani, hogy az állami bevétel várhatóan nem lesz több, az adóbevételek tudják majd stabilizálni a költségvetést. A legnagyobb projekt a Kút utca végén a telkek kialakítása. Újra fel kell majd mérni, mert a földhivatali térkép és a valóság nem fedi egymást. A rászorulókat továbbra is támogatni fogják, ebben a falugondnoki szolgálat aktívan részt vesz.  
3)
A helyi környezet védelme 

Előterjesztő: Steierlein Imre polgármester

Steierlein Imre polgármester: A környezetvédelmi helyzetről azt tudja elmondani, hogy különösebb kiemelt környezetszennyező dolog vagy tevékenység nincs a településen. Sajnos vannak szabályok, amiket sokan nem tartanak be, ilyen pl. hogy vasárnap nem lehet fűrészelni, illetve az égetés is szabályozva van. Ezekre azért jó lenne, ha odafigyelnének. A szennyvíztisztító kisberendezésekről tudják, hogy kötelező rossz, de viszonylag jól működnek. A kiadás kétszer annyi, mint a bevétel, így nem fedezi a fenntartási költségeket. Vettek nagyobb teljesítményű kompresszorokat, és az a tapasztalat, hogy így egy kicsit jobban működnek. Sok probléma van a telekhatárra ültetett fákkal, növényekkel. Minden évben felhívja a figyelmet arra, hogy az ingatlan előtti járda takarítása, sózása a tulajdonos feladata. Kérdezi, hogy az elhangzottakkal kapcsolatban van-e kérdés, észrevétel, hozzászólás?
Vastag Mónika lakos: Az állattartással szerinte vannak problémák, nem normális, hogy van, ahol 20 macskát tartanak.
dr. Varga Viktória jegyző: Az ivartalanítás lehet a megoldás. Az Olt-alom Állatvédő Egyesülettel lehet a kóbor állatok befogására megállapodást kötni. Sajnos a macskákkal nehezebb, mint a kutyákkal, nem lehet őket helyhez kötni.
Csizmadia Lászlóné lakos: Javasolná, hogy az ingatlantulajdonosoknak menjen ki egy figyelemfelhívó levél, hogy ha az esővizet kivezetik a járdára, akkor, ha az lefagy, fel is kell sózni. A járdát amúgy is kéne takarítani az ingatlan előtt mindenkinek.
Steierlein Imre polgármester: Igen, az a rendeletben is le van szabályozva. Egyetért, egy emlékeztető körlevelet ki fognak küldeni.
Csizmadia Lászlóné lakos: Kérdezi, hogy akinek nincs szennyvíztisztító kisberendezése, az mit fizet? Az ő szennyvize hová kerül? Úgy tudja, a szippantást számlával kéne igazolni.
Steierlein Imre polgármester: Igaza van. Ez egy nagyon nehéz kérdés, mert a jogszabályi környezet sem támogatja azt, hogy felelősségre vonják ezeket az ingatlantulajdonosokat. Sajnos annak idején a pályázatban csak az az ingatlan vehetett részt, ahol állandó lakos élt. A csatornával minden megoldódott volna.
dr. Varga Viktória jegyző: A vízügyi hatósághoz lehet jelezni, ők jogosultak bírságot kiszabni.
Steixner László lakos: Gratulál a testületnek a megválasztásukhoz. Örül, hogy ilyen szép számokat hall. További sok sikert, jó munkát és jó együttműködést kíván.
Steierlein Imre polgármester: Köszönik szépen. Ha nincs más kérdés, hozzászólás, akkor mindenkinek köszöni a részvételt.
Több napirendi pont, kérdés, hozzászólás nem lévén Steierlein Imre polgármester megköszöni a közmeghallgatáson való részvételt, és azt 17.00 órakor bezárja.

K.m.f.

                      Steierlein Imre




           dr. Varga Viktória

          polgármester

